CELEX: 32016D0992
Language: sk
Date: 2016-06-16 00:00:00
Title: Vykonávacie rozhodnutie Rady (EÚ) 2016/992 zo 16. júna 2016, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku

21.6.2016   
            
            
               SK
            
            
               Úradný vestník Európskej únie
            
            
               L 162/15
            
         VYKONÁVACIE ROZHODNUTIE RADY (EÚ) 2016/992
   zo 16. júna 2016,
   ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 34 ods. 1,
   so zreteľom na návrh Európskej komisie,
   keďže:
   1.   ÚVOD
   
               (1)
            
            
               Nariadením (ES) č. 1005/2008 bol zriadený systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
            
         
               (2)
            
            
               V kapitole VI nariadenia (ES) č. 1005/2008 sa stanovuje postup identifikácie nespolupracujúcich tretích krajín a krokov súvisiacich s krajinami identifikovanými ako nespolupracujúce tretie krajiny a vytvára zoznam nespolupracujúcich tretích krajín, postup vyradenia zo zoznamu nespolupracujúcich tretích krajín a poskytuje uverejnenie zoznamu nespolupracujúcich tretích krajín a všetkých núdzových opatrení.
            
         
               (3)
            
            
               V súlade s článkom 32 nariadenia (ES) č. 1005/2008 Komisia rozhodnutím z 15. novembra 2012 (2) (ďalej len „rozhodnutie z 15. novembra 2012“) oznámila ôsmim tretím krajinám, že zvažuje možnosť ich identifikácie ako krajín, ktoré Komisia považuje za nespolupracujúce tretie krajiny. Srílanská demokratická socialistická republika bola medzi uvedenými krajinami.
            
         
               (4)
            
            
               V rozhodnutí z 15. novembra 2012 uviedla Komisia informácie k hlavným faktom a dôvodom, ktoré túto možnosť podporujú.
            
         
               (5)
            
            
               Komisia tiež 15. novembra 2012 oznámila v samostatných listoch ôsmim tretím krajinám, že zvažuje možnosť ich identifikácie ako nespolupracujúcich tretích krajín. Medzi uvedenými krajinami bolo aj Belize.
            
         
               (6)
            
            
               Vykonávacím rozhodnutím 2014/715/EÚ (3) Komisia identifikovala Srí Lanku ako nespolupracujúcu tretiu krajinu v boji proti NNN rybolovu. V súlade s nariadením (ES) č. 1005/2008 Komisia uviedla dôvody, na základe ktorých sa domnieva, že Srí Lanka si neplnila povinnosti, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva, a to vykonávať opatrenia na zabránenie NNN rybolovu, odrádzanie od neho a jeho odstránenie.
            
         
               (7)
            
            
               Rada vykonávacím rozhodnutím (EÚ) 2015/200 (4) (ďalej len „vykonávacie rozhodnutie Rady z 26. januára 2015“) zmenila v súlade s článkom 33 nariadenia (ES) č. 1005/2008 zoznam nespolupracujúcich tretích krajín v boji proti NNN rybolovu a zaradila doň Srí Lanku.
            
         
               (8)
            
            
               Po uvedenej zmene Komisia ponúkla identifikovaným krajinám možnosť pokračovať v dialógu v súlade s hmotnoprávnymi a procesnoprávnymi požiadavkami nariadenia (ES) č. 1005/2008. Komisia pokračovala v získavaní a overovaní všetkých informácií, ktoré považovala za potrebné, vrátane ústnych a písomných pripomienok, s cieľom poskytnúť Srí Lanke možnosť nápravy situácie, na základe ktorej bola zaradená do zoznamu, a prijať konkrétne opatrenia, ktorými možno dosiahnuť nápravu nedostatkov, ktoré boli zistené. Po uplatnení uvedeného postupu bolo Komisia konštatovala, že Srí Lanka situáciu napravila a prijala nápravné opatrenia.
            
         
               (9)
            
            
               Podľa článku 34 ods. 1 nariadenia (ES) č. 1005/2008 by Rada teda mala zmeniť vykonávacie rozhodnutie 2014/170/EÚ (5) a vyradiť Srí Lanku zo zoznamu nespolupracujúcich- tretích krajín.
            
         
               (10)
            
            
               Po prijatí rozhodnutia, ktorým sa Srí Lanka vyradí zo zoznamu nespolupracujúcich tretích krajín v súlade s článkom 34 ods. 1 nariadenia (ES) č. 1005/2008, by vykonávacie rozhodnutie 2014/715/EÚ, ktorým bola Srí Lanka identifikovaná ako nespolupracujúca tretia krajina, nemalo byť viac relevantné.
            
         2.   VYRADENIE SRÍ LANKY ZO ZOZNAMU NESPOLUPRACUJÚCICH TRETÍCH KRAJÍN
   
               (11)
            
            
               Po prijatí vykonávacieho rozhodnutia 2014/715/EÚ a vykonávacieho rozhodnutia (EÚ) 2015/200 Komisia pokračovala vo svojom dialógu so Srí Lankou. Predovšetkým treba uviesť, že Srí Lanka si podľa všetkého plní svoje povinnosti vyplývajúce z medzinárodného práva a prijala primeraný právny rámec na boj proti NNN rybolovu, Zaviedla primeraný a efektívny systém monitorovania, kontroly a inšpekcií tým, že zaviedla lodné denníky, do ktorých sa zaznamenávajú údaje o úlovkoch, ako aj rádiové volacie znaky pre rybárske plavidlá a celú flotilu na šírom mori vybavila systémom monitorovania plavidiel („VMS“). Taktiež vytvorila odrádzajúci systém sankcií, aktualizovala svoj právny rámec v oblasti rybolovu a zabezpečila riadne vykonávanie systému osvedčovania úlovkov. Srí Lanka sa okrem toho neustále zlepšuje v plnení svojich medzinárodných záväzkov vrátane tých, ktoré vyplývajú z odporúčaní a uznesení regionálnych organizácií pre riadenie rybárstva, ako napríklad opatrenia štátnej prístavnej kontroly a transpozícia predpisov organizácií RFMO do srílanských zákonov, a prijala svoj vlastný národný akčný plán boja proti NNN rybolovu, ktorý je v súlade s medzinárodným akčným plánom Spojených národov na boj proti nezákonnému, nenahlásenému a neregulovanému rybolovu.
            
         
               (12)
            
            
               Komisia preskúmala, či si Srí Lanka plní medzinárodné povinnosti, ktoré jej ako vlajkovému, prístavnému, pobrežnému alebo trhovému štátu vyplývajú z medzinárodného práva, so zisteniami uvedenými v rozhodnutí z 15. novembra 2012, vo vykonávacomrozhodnutí 2014/715/EÚ a vykonávacom rozhodnutí (EÚ) 2015/200, ako aj s relevantnými informáciami, ktoré poskytla Srí Lanka. Okrem toho posúdila opatrenia, ktoré boli prijaté na nápravu situácie, ako aj záruky poskytnuté príslušnými orgánmi Srí Lanky.
            
         
               (13)
            
            
               Na základe uvedených skutočností dospela Komisia k záveru, že opaternia prijaté Srí Lankou v súvislosti s jej povinnosťami vlajkového štátu postačujú na dosiahnutie súlade s článkami 94, 117 a 118 Dohovoru Organizácie Spojených národov o morskom práve a článkami 18, 19, 20 a 23 Dohody Oragnizácie Spojených národov o populáciách rýb. Komisia dospela k záveru, že z dôkazov, ktoré predložila Srí Lanka, vyplýva, že došlo k náprave situácie, na základe ktorej bola Srí Lanka zaradená do zoznamu a že Srí Lanka prijala konkrétne opatrenia, ktorými možno dosiahnuť trvalé zlepšenie situácie.
            
         
               (14)
            
            
               Vzhľadom na uvedené skutočnosti a na základe článku 34 ods. 1 nariadenia (ES) č. 1005/2008 Rada by mala dospieť k záveru, že Srí Lanka sa zo zoznamu nespolupracujúcich tretích krajín vyradí. Vykonávacie rozhodnutie 2014/170/EÚ by sa preto malo zodpovedajúcim spôsobom zmeniť.
            
         
               (15)
            
            
               Toto rozhodnutie nevylučuje akékoľvek ďalšie kroky, ktoré môže Rada alebo Komisia v súlade s kapitolou VI nariadenia (ES) č. 1005/2008 podniknúť v prípade, že skutkové okolnosti preukážu, že Srí Lanka si neplní povinnosti, ktoré jej ako vlajkovému prístavnému, pobrežnému alebo trhovému štátu vyplývajú z medzinárodného práva, t. j. že nevykonáva opatrenia na zabránenie NNN rybolovu, odrádzanie od neho a jeho odstránenie.
            
         
               (16)
            
            
               Vzhľadom na nepriaznivé dôsledky, ktoré spôsobilo zaradenie do zoznamu ako nespolupracujúca tretia krajina, je primerané, aby vyradenie Srí Lanky zo zoznamu malo okamžitý účinok,
            
         PRIJALA TOTO ROZHODNUTIE:
   Článok 1
   Srí Lanka sa vyraďuje z prílohy k vykonávaciemu rozhodnutiu 2014/170/EÚ.
   Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      V Luxemburgu 16. júna 2016
      
         
            Za Radu
         
         
            predseda
         
         L.F. ASSCHER
      
   
   
      (1)  Ú. v. EÚ L 286, 29.10.2008, s. 1.
   
      (2)  Rozhodnutie Komisie z 15. novembra 2012 o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. (Ú. v. EÚ C 354, 17.11.2012, s. 1).
   
      (3)  Vykonávacie rozhodnutie Komisie 2014/715/EÚ zo 14. októbra 2014, ktorým sa identifikuje tretia krajina, ktorú Komisia považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 297, 15.10.2014, s. 13).
   
      (4)  Vykonávacie rozhodnutie Rady (EÚ) 2015/200 z 26. januára 2015, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti NNN rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku (Ú. v. EÚ L 33, 10.2.2015, s. 15).
   
      (5)  Vykonávacie rozhodnutie Rady 2014/170/EÚ z 24. marca 2014, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 91, 27.3.2014, s. 43).